L-UE qed tissimplifika s-sistemi tar-rappurtaġġ tal-vapuri tagħha billi toħloq single window marittima Ewropea , li ser tiġbor flimkien il-formalitajiet ta' rappurtaġġ kollha assoċjati ma' waqfa f'port. Illum, il-presidenza Rumena u l-Parlament Ewropew laħqu qbil proviżorju dwar din ir-riforma, li ser tnaqqas b'mod sinifikanti l-piż amministrattiv fuq is-settur tat-trasport marittimu u ttejjeb il-kompetittività tiegħu meta mqabbel ma' mezzi oħra ta' trasport. Il-qbil issa ser jiġi ppreżentat lir-rappreżentanti tal-istati membri fil-Kunsill għall-approvazzjoni. L-ambjent tas-single window marittima Ewropea ser jorbot lis-single windows marittimi nazzjonali eżistenti flimkien b'mod koordinat u armonizzat. Ir-riforma ser ittejjeb l-interoperabilità bejn sistemi differenti, u b'hekk isir aktar faċli li d-data titqassam u tintuża mill-ġdid. Ir-regoli l-ġodda ser jinkoraġġixxu wkoll id-diġitalizzazzjoni u l-applikazzjoni tal-prinċipju ta' "darba biss", sabiex l-informazzjoni li tkun ġiet irrappurtata darba tkun tista' terġa' tintuża għal waqfiet sussegwenti f'port fl-UE. Passi li jmiss Il-presidenza ser tippreżenta l-qbil tal-lum lill-ambaxxaturi għall-UE f'laqgħa li jmiss tal-Kumitat tar-Rappreżentanti Permanenti tal-Kunsill. It-test imbagħad ser jiġi rivedut minn perspettiva legali u lingwistika. Fl-aħħar nett, ser ikun meħtieġ li kemm il-Parlament kif ukoll il-Kunsill jadottaw l-att legali.